વલસાડ પંથકમાં સદ્ગત દિનકર પંડયાની જીવનસુવાસ સચવાયેલી છે. એમની ‘આત્મકથા’માં હરિપુરા કોંગ્રેસ (૧૯૩૭) મળી તે માટેની તૈયારી સાથે જૉડાયેલો નાનકડો પ્રસંગ સરદારના અસલ મિજાજને પ્રગટ કરનારો છે : ‘હરિપુરા કોંગ્રેસ અધિવેશનનું કામ ખૂબ જ જૉશથી ચાલતું હતું. સ્વયંસેવકોને જમવા માટે રસોડું ચાલુ થઇ ગયું હતું. ગુજરાતીઓ મૂળે હિસાબી માણસ, તેમાં વળી લોકોના પૈસા વાપરવાના એટલે રસોડાનું ખર્ચ ઓછું કરવા તરફ કંઇક નજર રહેતી. એક વખત સરદાર આવેલા. તેમની આગળ રસોડાની વાત નીકળી. પહેલા મહિના કરતાં રસોડાખર્ચમાં માણસદીઠ એક રૂપિયો ઓછો થયો હતો. તે વાત પણ તેમને કહી, તે તરફ તેમણે લક્ષ આપેલું નહીં. કામ કરનારા બધા જ માણસો જાણીતા અને નાણેલા હતા.